उत्तरी हवा हुई कम, दिन का पारा 4 डिग्री चढ़ा, ठंड से मिली थोड़ी राहत
उत्तर की ओर से आ रही हवा कम होने से सोमवार को तापमान में बढ़ोतरी दर्ज की गई। इससे ठंड से थोड़ी राहत मिली है। मौसम विभाग के मुताबिक दो से तीन दिन यही स्थिति रहेगी। इसके बाद फिर तापमान गिर सकता है।
सोमवार को अधिकतम और न्यूनतम दोनों तापमान में बढ़ोतरी दर्ज की गई। अधिकतम तापमान 4 डिग्री उछल कर 30.2 डिग्री पर पहुंच गया है। न्यूनतम तापमान भी 1.8 डिग्री चढ़ा और यह 8.6 डिग्री पहुंच गया है। जबकि शनिवार को तापमान 5.2 डिग्री पहुंच गया था। यह इस सीजन का सबसे कम तापमान था। इधर लोगों को ठंड से थोड़ी राहत मिली है।
दो-तीन दिन बाद गिरेगा तापमान
मौसम वैज्ञानिक डी.पी. दुबे ने बताया उत्तर से आ रही ठंडी हवा कम होकर पूर्वी हवा शुरू हो गई है। इससे तापमान थोड़ा बढ़ा है। दो-तीन दिन यही स्थिति रहेगी। इसके बाद तापमान गिरेगा। नए साल से फिर तापमान गिर सकता है।
गरम कपड़े इकट्ठा कर रही है संस्था
ठंड को देखते हुए वेक अप कनेक्ट टू केयर सोशल वेलफेयर सोसायटी ने गरम कपड़े एकत्र करने का फैसला लिया है। अध्यक्ष मनीषा ठक्कर ने बताया समाज का ऐसा वर्ग भी है जिसके पास रहने को घर नहीं है। वहीं शरीर ढंकने के लिए पर्याप्त वस्त्र नहीं हैं। ऐसे वर्ग की सहायता के लिए संस्था गरम वस्त्र एकत्र कर रही है। स्टेडियम मार्केट स्थित जी-9 मोबाइल शॉप, दो बत्ती स्थित सतीश चार्ट सेंटर व टीआईटी रोड स्थित शिव किराना स्टोर पर लोग 30 दिसंबर तक पुराने एवं नए ऊनी वस्त्र जमा कर सकते हैं।
hin_Deva hin_Deva hin_Deva hin_Deva hin_Deva hin_Deva hin_Deva